Folketing
2007-05-10

En lang række steder på boligmarkedet griber vi jo ind og stiller krav og laver reguleringer, men når det så handler om at sikre billige boliger, så er der åbenbart en berøringsangst ud over alle grænser. Det er lidt ærgerligt, hvis det er, fordi man ønsker at straffe overborgmesteren i København, at man ikke rigtig kan få taget sig sammen til at agere på det her område. Det er da rigtigt, at Ritt Bjerregaard har gjort det her til en hjertesag, men i stedet for på den måde så at springe fra ethvert ansvar burde man jo få øjnene op for, at der jo er en grund til, at Ritt Bjerregaard har kunnet gøre det til en hjertesag. Det er, at det er et kerneproblem i en by som København. Ellers gav det jo ingen mening for overborgmesteren at tage fat på det her problem. Så jeg synes, det er bekymrende, at man er så partiegoistisk i sin tilgang til det her, at man af de grunde ikke vil gribe ind.